作者:孟郊
標題:上張徐州
內容:為水不入海，安得浮天波。為木不在山，安得橫日柯。再來君子傍，始覺精義多。大德唯一施，眾情自偏頗。至樂無宮徵，至聲遺謳歌。願鼓空桑弦，永使萬物和。顧己誠拙訥，幹名已蹉跎。獻詞惟在口，所欲無餘佗。乍作支泉石，乍作翳松蘿。一不改方圓，破質為琢磨。賤子本如此，大賢心若何。豈是無異途，異途難經過。